Agri Wes-Kaap wys nuwe ampsdraers aan | Netwerk24
Agri Wes-Kaap wys nuwe ampsdraers aan
Liam Viljoen van De Hoop Viljoen Boerdery naby Malmesbury is pas aangewys as voorsitter van Agri Wes-Kaap se Algemene Sakekamer.
Agri Wes-Kaap het vandag (15 Oktober) sy nuwe ampsdraers aangewys tydens die 2020 Jaarkongres wat aanlyn aangebied is.
Tydens die kongres is Villiers Loubser, 'n graanprodusent by Durbanville, as nuwe president van Agri Wes-Kaap verkies. Hy volg Cornie Swart op, wat sedert 2011 as president gedien het. Hy volg ook in die voetspore van sy pa en oupa, wat ook as presidente van Agri Wes-Kaap gedien het.
Heinie du Toit is as nuwe vise-president verkies. Hy is 'n vrugteprodusent by Ceres in die Koue Bokkeveld en het sedert 2015 as Agri Wes-Kaap se bestuurslid vir die Witzenberg-streek gedien. Hy volg Hugo de Waal op.
Tydens die kongres is Liam Viljoen, 'n graan- en wynprodusent van Malmesbury en Laubscher Coetzee, volstruisprodusent van Oudtshoorn, tot onderskeidelik voorsitter en onder-voorsitter van Agri Wes-Kaap se Algemene Sakekamer verkies.
Cornie Swart, uittredende president, het gesê hy is opgewonde om die leisels aan 'n relatiewe jong span oor te gee. "Julle neem 'n sterk en vooruitstrewende organisasie oor en ek is trots en gerus oor die hande wat nou die leisels gaan vashou. Ek weet julle verstaan die hart van die landbou en ek wens julle alle voorspoed toe," het Swart gesê.